**רותם זיסמן-כהן** (נולדה ב-2 באוגוסט 1982) היא שחקנית ובמאית ישראלית. הייתה מועמדת שבע פעמים לפרס אופיר.

ביוגרפיה
--------

זיסמן-כהן נולדה בזכרון יעקב וגדלה במגדל העמק עד גיל 15, אז, שבה עם משפחתה לזכרון יעקב. היא למדה בלט בגיל ארבע ולאחר מכן למדה מחול מודרני וג'אז, השתתפה בחוגי דרמה רבים וביימה הצגות בבית הספר. למדה במגמת קולנוע ותיאטרון בבית הספר האזורי מעגן מיכאל. בכיתה י"א השתתפה בחוג נוער "הבימה". בשנת 2001 הצטלמה ל"איכה", סרט הסטודנטים של לייזי שפירא, שבו גילמה מוכרת בחנות בירושלים.

בגיל 18, עברה להתגורר בתל אביב והתחילה ללמוד בסל"ה - הסטודיו לאמנויות התיאטרון מיסודו של יורם לוינשטיין. בין חבריה לכיתה היו שני כהן, טלי שרון, טלי רובין ורינת מטטוב.

בגיל 20, בקיץ 2002, בתום שנת לימודיה הראשונה, הצטלמה לשני סרטיה הראשונים: "הכוכבים של שלומי" בבימויו של שמי זרחין שבו גילמה את תהילה, חברתו של שלומי (אושרי כהן); ו"מתנה משמיים" של דובר קוסאשווילי, שבו שיחקה את מריתה, בתו הקטנה והסוררת של גיאורגי (מוני מושונוב).

בשנה ב' הופיעה בסרט הדרמה לילדים "גיבורים קטנים" בבימויו של איתי לב, שם שיחקה עם דאנה איבגי שתי מדריכות קייטנה. באותה שנה שיחקה בסרט נוסף עם דאנה איבגי, בסרטה של קרן ידעיה "אור". באותה שנה (2003) גילמה גם את סוזי, ספרית מיפו, בסרט "החשוד האחרון", של אריק לובצקי ומתי הררי.

בתום לימודיה בסטודיו של יורם לוינשטיין הצטרפה לקבוצת הצעירים של תיאטרון הבימה. היא שיחקה בהצגה "טקסי" בבימויה של סיגל אבין, שיצרה אבין ביחד עם האנסמבל. בהצגה גילמה את התפקיד הראשי של נהגת המונית מוניק. במקביל שיחקה בלהקה במחזמר "שלמה המלך ושלמי הסנדלר". ב-2005 לוהקה לרימייק של ההצגה "רכוש נטוש", מאת שולמית לפיד, בבימויו של איציק ויינגרטן, וגילמה את תפקיד הבת הצעירה עליזה, לצד גילה אלמגור והילה פלדמן. היא הייתה מועמדת על תפקידה לפרס התיאטרון הישראלי לשחקנית המבטיחה לשנת 2006 וגם לפרס השחקנית המבטיחה ע"ש אורה גולדנברג מטעם תיאטרון הבימה.

בשנים 2005–2007 הצטלמה לעונות הראשונה והשנייה של סדרת הטלוויזיה "מילואים" (בבימויו של אורי ברבש) בתפקיד אורלי קצינת הקישור. כמו כן שיחקה במספר פרקים של אופרת הסבון "השיר שלנו" בתפקיד אורח של רוני, חברתו של ששי טל (עידו מוסרי).

רותם זיסמן בסרט "הבודדים"
ב-2006 הצטלמה לסרטו של רנן שור, "הבודדים". היא גילמה את אילנית, קצינת ת"ש בכלא צבאי, שנקלעת למרד בכלא ונלקחת כבת ערובה. על תפקיד זה, הייתה מועמדות לראשונה לקבל את פרס אופיר לשחקנית המשנה הטובה ביותר והיא זכתה עליו בצל"ש בפסטיבל הקולנוע ירושלים. אחר-כך הופיעה ב"עצור משטרה" בתפקיד ורדינה, פיילוט לסדרה ששודר בערוץ 2.

ב-2009 שיחקה בסדרה "עוד משפחה וחצי" - המשך לסדרה "משפחה וחצי". היא גילמה את אושרת, הילדה המאומצת ושיחקה לצדם של לימור גולדשטיין ונתן דטנר.

שיחקה בסרטו של אלון זינגמן "בין השמשות", שבו גילמה את אושרי, בתו של אלכס (שמיל בן-ארי).

היא שיחקה בסרט "דבר על מקום הימצאם", בבימויו של יהלי ברגמן, לפי תסריט של נאוה סמל. שריקה (זיסמן-כהן) ורבקה (לבנה פינקלשטיין) גילמו ביחד שתי ניצולות שואה מאושוויץ, ילידות רודוס, שמתגוררות בישראל בראשית שנות החמישים. הסרט מגולל את קשיי הקליטה שלהם במדינת ישראל הצעירה.

שיחקה את נטע ב"אדמה", מיני-סדרה ששודרה בערוץ 3 בבימויו של רני בלייר, דרמה משפחתית המתרחשת במושב בארץ. היא גילמה את נטע, בת יחידה, נשואה והריונית, שגרה בסמוך להורים ומתקשה להתפרנס. שם שיחקה לראשונה ביחד עם בעלה.

כיכבה עם בעלה בסרט הקצר בן השמונה דקות "גן העדן האבוד", שביימו מיכל ברזיס ועודד בן נון. הסרט השתתף בפסטיבלים רבים ברחבי תבל וזכה בביצת הזהב בפסטיבל הסרטים השנתי של אמיר קוסטוריצה ונכלל במוקדמות לאוסקר בקטגוריית הסרט הקצר.

בקיץ 2010 הצטלמה לשלושה סרטים ברצף:

* בסרטו של מרקו כרמל "אחותי היפה" גילמה את דמותה של רותי, בתו של רב העיירה ושיחקה לצדו של איתי תורג'מן.
* היא שיחקה בסרטה של דינה צבי-ריקליס "ברקיע החמישי", שהקרנתו החלה באוקטובר 2012. היא מגלמת את דמותה של ברטה, נערה חרדית, מנקה בבית יתומים, שמנהלת רומן עם קצין בריטי (רוי מילר) בשנות הארבעים. על תפקידה זה הייתה מועמדת בפעם השנייה לפרס אופיר לשחקנית המשנה. באוקטובר 2012 השתתף הסרט בפסטיבל הקולנוע הבינלאומי סירקוז, ניו יורק וזיסמן-כהן זכתה בו בפרס המשחק.
* הסרט השלישי היה "המשגיחים" של מני יעיש, בו שיחקה את מירי, אהובתו של הגיבור (רועי אסף). הסרט הוצג בשבוע המבקרים בפסטיבל קאן במאי 2012 והוקרן החל מיולי 2012. היא הייתה מועמדת על תפקידה לפרס אופיר לשחקנית המשנה הטובה ביותר לשנת 2012.

זיסמן-כהן שיחקה בסרטו של דן וולמן "גיא אוני", על-פי ספרה של שולמית לפיד. היא הייתה בתפקיד רבקה, שגרה בשכנות לפאניה (תמר אלקן) והיא אחותה של אשתו המנוחה של יחיאל (ציון אשכנזי). לימים "גיא אוני" הפכה לסדרת טלוויזיה בערוץ הראשון.

הופיעה בפרק אורח בסדרה "החברים של נאור", עם ענת מגן-שבו ואניה בוקשטיין.
שיחקה בסרטו בן ה-50 דקות של עמיקם קובנר "הפסקת אש". הסרט מספר על זוג מקריית שמונה (אושרי כהן ורותם זיסמן-כהן), שבזמן מלחמת לבנון השנייה מתארח אצל זוג מתל אביב (לנה אטינגר ונבו קמחי).

שיחקה בסרטו של שמי זרחין "העולם מצחיק", שבו גילמה את נעמי, עובדת בחברת נסיעות שחיה בפנטזיה, לצדו של שלומי קוריאט.

זיסמן-כהן בסרטה של דינה צבי ריקליס "ברקיע החמישי", 2012
באוגוסט 2011 הצטלמה לסרט הנשים החרדי "שמור על ילדתי" בבימויה של דינה פרלשטיין. בסרט שיחקה ערביה-סורית שהוחזרה לבית אביה והופרדה מילדיה לאחר מות בעלה. אמה שלה בסרט הייתה אוולין הגואל, שגילמה את אמה גם ב"משפחה וחצי" וב"אדמה".

שיחקה בסרטו של טרי בנישתי "בקבוק בים של עזה", בתפקיד ערביה הרה בזמן מבצע עופרת יצוקה. היא שיחקה לצדן של היאם עבאס וזיאד בכרי.

שיחקה בעונתה השנייה של הסדרה "טקסי דרייבר" ב-Yes, בבימויו של איתן צור. היא גילמה את אושרת, אחותו של אלישע אוטמזגין (דביר בנדק), שמאוהבת במיכה (חרא) לילך (קובי מרציאנו).

הצטלמה לסדרת הטלוויזיה "שביתה" של רני בלייר. היא שיחקה את תמי, אשתו של אלברט (שלום מיכאלשווילי).

במרץ 2012 סיימה להצטלם לסרטו של יוסי מדמוני "מקום בגן עדן". היא מגלמת את דמותה של איילה, אשתו של במבי (אלון אבוטבול), תימנייה-יהודייה ואם לשתי בנות ובן, ביניהם מתרחש סיפור אהבה גדול מאוד.

באפריל 2012 הצטלמה בפריז לסרט צרפתי קצר של הבמאית ז'ולייט סוברייה, ששמו "le miracle" ("הנס").

ב-2013 יצא הסרט הקצר הראשון בבימויה, ששמו "מתת". הסרט הוצג בפסטיבל הבינלאומי לסרטי סטודנטים במסגרת סרטים ישראלים קצרים, ויוצג בפסטיבל במומביי ובפסטיבל בסנט לואיס.

בשנת 2014 שיחקה בסדרה "עממיות" שיצר נאור ציון לצידן של נטע גרטי, אניה בוקשטיין ומלי לוי.

בשנת 2015 שיחקה בסרטו של שמי זרחין, "המילים הטובות" אשר היה מועמד ל-12 פרס אופיר, לצידם של רועי אסף, לבנה פינקלשטיין וששון גבאי. על תפקידה בסרט הייתה מועמדת בפרסי אופיר לשחקנית הראשית הטובה ביותר בטקס פרסי אופיר לשנת 2015.

בשנת 2016 שיחקה בסרט "אבינו" לצד בעלה, בתפקיד רחלי.

בשנת 2021 שיחקה בסדרת הנוער נעלמים בתפקיד שקמה והייתה בין הבמאים הנוספים של העונה הרביעית והאחרונה.

חיים אישיים
-----------

זיסמן-כהן נשואה משנת 2008 לשחקן מוריס כהן. לבני הזוג בת (נולדה ב-2016).

היא ובעלה עברו תהליך של חזרה בתשובה. מתגוררת בזכרון יעקב.

פילמוגרפיה
----------

### קולנוע

| שנה | סרט | תפקיד | הערות |
| --- | --- | --- | --- |
| 2001 | איכה | מוכרת בחנות | סרט סטודנטים |
| 2003 | הכוכבים של שלומי | תהילה |  |
| 2003 | מתנה משמיים | מריתה |  |
| 2004 | אור | חברה של אור |  |
| 2005 | החשוד האחרון | סוזי אוחיון |  |
| 2006 | גיבורים קטנים | אדווה |  |
| 2008 | הבודדים | אילנית |  |
| 2009 | גן העדן האבוד |  |  |
| 2009 | היפות והאמיצות | דניאלה | סרט סטודנטים |
| 2011 | עוגת חתונה | מורן | סרט סטודנטים |
| 2011 | בין השמשות | אושרי |  |
| 2011 | מבול | דנה |  |
| 2011 | גיא אוני | רבקה |  |
| 2011 | אחותי היפה | רותי |  |
| 2012 | בקבוק בים של עזה |  |  |
| 2012 | ברקיע החמישי | ברטה |  |
| 2012 | שמור על ילדתי |  | סרט סטודנטים |
| 2012 | העולם מצחיק | נעמי |  |
| 2012 | המשגיחים | מירי |  |
| 2013 | מקום בגן עדן | איילה |  |
| 2013 | לצוד פילים | סיגי | עובדת סיעוד |
| 2013 | עיר מקלט | קרן |
| 2014 | זינוק בעלייה | רלי |  |
| 2014 | הפסקת אש |  | סרט סטודנטים |
| 2015 | המילים הטובות | דורונה ברוך |  |
| 2016 | אבינו | רחל רחמים |  |
| 2023 | רשב"י | שרה (אשת רשב"י) |  |
|

### טלוויזיה

| סדרה | ערוץ | במאי | תפקיד | שנה |
| --- | --- | --- | --- | --- |
| השיר שלנו | Yes הטלוויזיה בלוויין | שירלי שטרן ורובי דואניאס | רוני | 2006 |
| מילואים | ערוץ 2 | אורי ברבש | אורלי | 2007-2005 |
| האקס המיתולוגי | ערוץ 2 | סיגל אבין | מתווכת | 2007 |
| על קצות האצבעות | ערוץ 2, קשת | גל זייד | מעיין | 2008 |
| עוד משפחה וחצי | הערוץ הראשון | אייל סלע | אושרת שמעוני | 2009 |
| עצור, משטרה (פיילוט לסדרת טלוויזיה) | ערוץ 2 | תומר אבירם | ורדינה | 2010 |
| החברים של נאור (סדרה) | ערוץ 10 | נאור ציון | רונית יעקב | 2011 |
| אדמה (מיני-סדרה) | ערוץ 3 ב-HOT | רני בלייר | נטע | 2010 |
| טקסי דרייבר 2 | Yes הטלוויזיה בלוויין | איתן צור | אושרת | 2012 |
| שביתה | Yes הטלוויזיה בלוויין | רני בלייר | תמי | 2012 |
| דבר על מקום הימצאם (סרט טלוויזיה) | הערוץ הראשון | יהלי ברגמן | שריקה | 2013 |
| פצועים בראש | ערוץ 3 ב-HOT | ירון ארזי | נעמה | 2013 |
| עממיות | ערוץ 2, רשת | נאור ציון | רונית יעקב | 2014 |
| נעלמים | ניקלודיאון | יריב הורוביץ | שיקמה | 2021 |

### תיאטרון

**תיאטרון הבימה:**

| הצגה | מחזאי | במאי | תפקיד | הצגת בכורה |
| --- | --- | --- | --- | --- |
| שלמה המלך ושלמי הסנדלר | סמי גרונמן | אילן רונן | להקה | 15 בינואר 2005 |
| טקסי | סיגל אבין ביחד עם אנסמבל הצעירים | סיגל אבין | מוניק | 15 בספטמבר 2005 |
| רכוש נטוש | שולמית לפיד | איציק ויינגרטן | עליזה | 16 במרץ 2006 |

קישורים חיצוניים
----------------

ויקישיתוף מדיה וקבצים בנושא **רותם זיסמן-כהן** בוויקישיתוף

* רותם זיסמן-כהן, במיזם "אישים" לתיעוד היצירה הישראלית
* רותם זיסמן-כהן, במסד הנתונים הקולנועיים IMDb (באנגלית)
* רותם זיסמן-כהן, באתר "אידיבי", מאגר הידע העברי לקולנוע ישראלי ועולמי
* רותם זיסמן-כהן, באתר ספר הקולנוע הישראלי
* רותם זיסמן-כהן, בארכיון הבימה
* רותם זיסמן-כהן, באתר קרן הקולנוע הישראלי
* נחום מוכיח, כוכבת משנה, באתר ynet‏, 2 באפריל 2003
* מאיה כהן, רוצה להיות כוכבת קולנוע, באתר ישראל היום, 23 ביוני 2011
* איריס אברמוביץ', אני, רותם זיסמן, באתר פנאי פלוס, 26 ביוני 2011
* חגית גינזבורג, השכינה ממול: רותם זיסמן היא השחקנית הכי עסוקה של הקיץ, באתר nrg‏, 18 ביולי 2012
* אלי שגב, ריאיון זוגי עם רותם זיסמן ומוריס כהן: "לא צריך לפחד מליהוק זוג יחד", באתר אידיבי, 18 בספטמבר 2012
* קרן נתנזון, רותם זיסמן-כהן על שער "לאשה", באתר xnet‏, 7 באוקטובר 2012
* יוני בינרט, שם המשחק: כך הפכה רותם זיסמן-כהן לשחקנית הכי עסוקה בארץ, באתר Xnet‏, 20 ביוני 2013
* קרן נתנזון ויץ, ככל שהקריירה שלה מתפתחת, רותם זיסמן מבינה ש"אין יותר אני ואני ואני", באתר Xnet‏, 25 במאי 2015 סרטונים
* אתר למנויים בלבד אורי קליין, תכירו את דור השחקנים החדש של הקולנוע הישראלי, באתר הארץ, 5 ביוני 2015
* אורית מרלין רוזנצוויג, רותם זיסמן-כהן: "להיות זוג נשוי בלי ילדים זה תיק", באתר "ynet" ‏, 12 בדצמבר 2016.
* ערן סויסה, שחקנים לא מחוסנים נאלצו לוותר על תפקיד בטלוויזיה, באתר "ישראל היום", 17 במרץ 2021.
* הדס צורי, רותם זיסמן כהן על תהליך החזרה בתשובה: "ההחלטה לעבור לכיסוי ראש מלא לא באה לי בקלות", באתר "כיפה", 13 בדצמבר 2021.
* מוריס ורותם זיסמן-כהן בראיון עומק למגזין הנשים פנימה, באתר ערוץ 7‏, 14 בינואר 2022.

הערות שוליים
------------

1. ↑  מועמדי פרס אופיר לשנת 2016, באתר סריטה, ‏10 באוגוסט 2016
2. 1 2  אורית מרלין-רוזנצוייג, רותם זיסמן-כהן על ההתקרבות לדת: "בהתחלה התביישתי, היום לא מעניין אותי מה יגידו", באתר ynet, 12 בדצמבר 2019

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007500930705171
* LCCN: n2017011544
* VIAF: 377148389558410712826
* WorldCat (עם VIAF): 377148389558410712826

 |